San Zenexo

Zenexo santo e martire, protettô di attoî. O sò emblema a l'è 'na maschera. Se festezza o 25 agosto.

De lê possedemmo un'agiografia ch'a remonta a-o VI secolo, a Passo S. Genesii

Into 303, quande l'imperatô Diocleçian o vègne a Romma, o fu accugeito co-a ciu gran magnifixença. Fra e feste, se dette ascì de rappresentaçioin tiatræ, in so prezença. Un di commiçi prinçipæ, Zenexo, o vosse mette in burla e çeimonie do batteximo di crestien. O l'ea seguo de fâ rie i spettatoî.
Postose dunque in letto insci-ô parcoscenico o se finzette marotto e se commençò questo dialogo:

– Ah, mæ amixi, me sento adosso un grave peizo, e vorriæ ben êse liberao!
– Cose faiemo pe levate sto peizo?
– Quante sei mai privi de intendimento! Mi son ressoluo de moî crestian affinchè Dê o me reçeive into so regno, comme quelli che, pe asseguâ a so sarveçça, han renunçiao a l'idolatria e a-a superstiçion.

Alloa se ciammò doi attoî, un di quæ o rappresentava o præve e l'âtro l'exorçista. Vegnui a-o letto do marotto ghe dissan:

– Perchè, figgio, ti ne fæ chì vegnî?
– Perchè dexiddio reçeive a graçia de Gexo Cristo, e de êse rigenerao, onde poeime liberâ da-e mæ peccæ.

Zenexo o fu alloa battezzao e rivestio de 'na veste gianca comme soleiva fâ i crestien: e ço i attoî o faxeivan sempre pe burla. Intanto continoando a scena, sorvevègne di atri attoî vestii da sordatti, i quæ se impadronin do Zenexo e o presenton a l'imperatô pe êse interrogao inta mæxima mainea inta quæ s'interrogava i crestien. Fin chì s'ea creduo ch'a foise 'na farsa, comme l'ea stæto inte l'intençion de tutti, ma ben fito imperatô, attoî e spettatoî conobban che pe Zenexo a no l'ea ciu 'na commedia.
Difæti o comico, vottose a l'improvista a-o popolo ch'o rieiva de gusto,  con tutta naturaleçça e serietæ o disse:

– Scignori e voi tutti che sei chì presenti, stæ a sentî ço che ve diggo. Mi n'ho mai ódío pronunçiâ o nomme crestian sença inorridî e detestâ ascì quelli mæ parenti che professavan questa religion. Mi son instruio inti misteii e inti riti do crestianeximo unicamente pe mincionali e pe fali desprexâ da-i atri; ma in questo instante, tosto che l'ægoa a l'ebbe lavao o mæ cappo e mi ebbi risposto che mi credeiva a tutte quelle cose in sce-e quæ vegniva interrogao, ho visto sorve de mi una schea d'angei sprendenti de luxe che lezeivan inte 'n libbro tutte e peccæ da mi commisse fin da piccin; quindi immerso sto libbro inte l'ægoa inta quæ mi ascì ea immerso, me-o mostron ciu gianco che a neive e sença arcuña traçça de scritua. Voi dunque, ò possente impiatô, voi dunque, ò Romoen che me ascôtæ, voi tutti che ve beffavi con mi di misteii do crestianeximo, credeime: Gexo Cristo o l'è o veo Dê, chi è a luxe e a veitæ, e da lê solo poei ótegnî o perdon de vostre peccæ.

Odindo ste paole, tutti i spettatoî strasecolon. Diocleçian, credendose burlao, o-o feççe fragellâ e o-o consegnò a-o prefetto Plaoçian.
Zenexo desteizo insciô cavalletto o l'ebbe rotte e costigiœue e da urtimo o fu decollao. In queste sofferençe o martire o l'andava ripetendo: No gh'è atro Dê a l'infœua de quello che mi ebbi a fortuña de conosce. Mi no adoro ni servo atro che lê: a lê solo saió delongo unio, dovesse anche sofrî mille morte. 

O so corpo o fu inumao longo a Via Tiburtiña. E so reliquie s'attrœuvan in parte a San Zane da Pigna, in parte inta gexa de Santa Suzanna a-e Terme de Diocleçian e parte inta cappella de San Loenço inta Baxilica de Santa Sabiña. A so lezendia a l'ebbe larga diffuxon into V secolo e o so curto o se diffuze in tutta Œüropa, ma o vègne canonizzao solo che into 741 da Grigœu III.

 Colegamenti esterni
SANTI, BEATI E TESTIMONI, 

 Âtri progètti  

Categorîa:Biografìe
Categorîa:Santi